分类：社会民生-宗教
问题：禅宗的“二入”是指什么 
回答：夫入道多途，要而言之，不出二种。一是理入；二是行入。     理入者，谓藉教悟宗，深信含生同一真性，但为客尘妄想所覆，不能显了。若也舍妄归真，凝住壁观，无自无他，凡圣等一，坚住不移，更不随于文教，此即与理冥符，无有分别，寂然无为，名理入也。     行入者，谓四行。其余诸行悉入此中。何等四耶？一报冤行；二随缘行；三无所求行；四称法行。　　     云何名报冤行：谓修道行人，若受苦时，当自念言我从往昔无数劫中，弃本从末，流浪诸有，多起怨憎，违害无限，今虽无犯，是我宿殃恶业果熟，非天非人所与，甘心忍受，都无冤诉。经云：逢苦不忧，何心故，识达故，此心生时，与理相应，体冤进道，故说言报冤行。     二随缘行者：众生无我，并缘业所转，苦乐齐受，皆从缘生。若得胜报荣誉等事，是我过去宿因所感。今方得之，缘尽还无，何喜之有。得失从缘，心无增减，喜风不动，冥顺于道。是故说言随缘行也。     三无所求行者：世人常迷，处处贪著，名之为求。智者悟真，理将俗反，安心无为，行随运转。万有斯空，无所愿乐。功德黑暗，常相随逐。三界无安，犹如火宅，有身皆苦，谁得常安？了达此处，息想无求。经云：“有求皆苦，无求乃乐。”故知无求，真为道行，是名无所求行也。     四称法行者：性净理体，目之为法，言解此理，众相斯空，无染无著，无此无彼。经云：“法无众生，离众生垢故；法无有我，离我垢故。”智者若能信解此理，应当称法而行。体无悭，于身命财，行檀施舍，心无悭惜，达解三空，不倚不著，但为去垢，感化众生，亦无化相，此为自行，复能利他，亦能庄严之道。檀施既尔，余五亦然。除妄修真，行于六度，而无所行，是为称法行也。